RM-70/85 Modular

RM-70/85 MODULAR je slovenský viachlavňový raketomet kalibru 122 mm alebo 227 mm na podvozku Tatra 815. Vznikol modernizáciou československého raketometu RM-70.

 Vznik a vývoj 
Slovensko sa rozhodlo spustiť projekt, ktorého cieľom bola modernizácia raketometu RM-70 na súdobé štandardy a zaistenie kompatibility s NATO. Pôvodný RM-70 bol len variant sovietskeho raketometu BM-21 Grad, ktorý mal zväčšený palebný priemer. Vývoj raktometu Modular začal v roku 2001 a podieľala sa na ňom zbrojná firma KONŠTRUKTA-Defence, Vojenský technický a skúšobný ústav Záhorie a spoločnosť Panoba. Prizvaný bol aj zahraničný partner, takže z modernizácie 122mm raketometu sa stal prvý medzinárodný zbrojný program v histórii nezávislého Slovenska. Prvá etapa vývoja predstavovala vyriešenie navigačného, komunikačného, autonómneho informačného a riadiaceho systému paľby.

Zahraničným partnerom bola nemecká spoločnosť Diehl BGT Defence, ktorá pre samostatnú sériovú produkciu raketometu vybrala spoločnosť Delta Defence (nástupnícka spoločnosť Vojenského opravárenského podniku 028 Prešov). Program dostal označenie MORAK (Modernizovaný raketomet). Orientuje sa predovšetkým na zvýšenie palebnej sily, zdokonalenie prístrojovej výbavy, modernizácii logistického zabezpečenia, navýšenie pohodlia a bezpečnosti posádky a zaistenie kompatibility s NATO. Komplety RM-70 alebo RM-70/85 vďaka nemu mali zostať účinnými zbraňami. Celý vývoj trval štyri roky, s dodaním prvého kusu pre OS SR v máji 2005.

 Konštrukcia a technické parametre 
Raketomet RM 70/85 Modular je postavený na 8 kolesovom podvozku Tatra 815 s pohonom všetkých 8 kolies so zníženou kabínou pre zabezpečenie strategickej logistiky prostredníctvom leteckého transportu (C-130 Herkules). Základ modernizácie tvorí použitie univerzálnych kontajnerov, prevzatých zo systému MLRS, a použitie špičkového elektronického vybavenia. Raketomet bol vybavený novým systémom riadenia paľby, ktorý umožňuje simulovať dráhu rakiet. Streľbu je možné ovládať priamo z kabíny raketometu alebo pomocou diaľkového ovládania aj zo zákopu. Vďaka týmto úpravám a modernizácii sa znížila potreba obsluhy raketometu zo 4 členov na 3.

RM 70/85 Modular je vybavený moderných navigačným a pozičným systémom, je napojený na komunikačný systém pre digitálny prenos operačných a meteorologických informácií. To umožňuje navádzanie paľby prostredníctvom systému riadenia delostreleckej paľby DELOSYS, ktorý je zavedený aj v samohybných húfniciach Zuzana 2000 a Zuzana 2. Meteorologické informácie zabezpečuje taktická meteorologická stanica Marwin, pripojená do systému DELOSYS.

Pre použitie sú pripravené dva typy kontajnerov. Prvý s 28 kusmi 122mm rakiet typu JROF, alebo druhý s 6 kusmi 227mm rakiet typu M26 so submuníciou M77 (DPICM). Účinný dostrel je v prípade rakiet JROF 20,3 km a v prípade rakiet M26 30 km. Spoločnosť MSM ponúka na použitie aj rakety typu JROF-M s predĺženým dostrelom na 40,2 km.

Palebné postavenie zaujme RM 70/85 MODULAR do 60 sekúnd a do rovnakého času ho aj opúšťa. Vystrelenie celej salvy trvá v prípade použitia 227 mm rakiet do 120 sekúnd a v prípade 122 mm rakiet 12-18 sekúnd. Celý palebný prepad tak trvá od 2 do 4 minút. Pre výmenu streleckého kontajneru je vozidlo vybavené hydraulickou rukou s diaľkovým ovládaním. Tou je vybavené aj muničné vozidlo.

 Dodávky pre OS SR 
Od začiatku realizácie modernizácie t.j. roku 2004 do konca roku 2007 bolo zahraničnou spoločnosťou do OS SR dodaných 26 kusov modernizovaných raketometov a 13 kusov muničných vozidiel. Ďalej v zmysle zmluvy bolo dodaných 67 kusov kontajnerov s muníciou MLRS M26 (ostré), 16 kusov kontajnerov MLRS M28 (cvičné), 49 kusov 122 mm kontajnerov s muníciou (ostré) a 6 kusov 122 mm kontajnerov bez munície. Z dôvodu obmedzovania používania kontajnerovej munície nebolo (v zmysle uzatvorenej zmluvy) dodaných 49 kontajnerov s muníciou MLRS M26 (ostré). Z uvedeného dôvodu bolo navrhnuté náhradné riešenie, ktoré bolo realizované na základe požiadaviek užívateľa. V rámci tohto náhradného riešenia malo byť v roku 2007 dodané: 30 ks 122 mm kontajnerov s revidovanou muníciou, simulátory hmotnosti - 6 kusov 122 mm a 6 kusov MLRS, simulátory streľby - 4 kusy 122 mm a 4 kusy MLRS, trenažéry žeriavu - mechanické manipulačné zariadenie MMZ - 2 kusy. Ďalej na výcvik obslúh bol dodaný simulátor velenia a riadenia paľby - FCC (Fire Command Control) - 6 kusov laptop vrátane systému riadenia paľby a tiež bola vykonaná aktualizácia softvéru tak, aby mohla byť vykonávaná streľba s malými a veľkými brzdiacimi krúžkami a muníciou AGÁT. Plnenie uzatvorenej zmluvy malo byť ukončené do konca roku 2007 ale z dôvodu náhradného plnenia zmluvy, dlhých dodacích lehôt a kapacitnej vyťaženosti kooperujúcich zahraničných spoločností boli všetky dodávky ukončené až v druhej polovici roku 2009.

Z riešenia celého projektu bola v roku 2010 spracovaná záverečná správa schválená obidvomi zmluvnými partnermi. Celková suma riešenia uvedeného projektu v zmysle uzatvorených zmlúv bola približne vo výške 37,9 mil. €. Na záver riešenia celého projektu bola dňa 30. novembra 2010 medzi zahraničnou spoločnosťou a MO SR podpísaná dohoda o urovnaní. Podpísaním uvedeného dokumentu všetky vlastnícke práva na výsledky vývoja a riešenia projektu prešli do vlastníctva štátu v správe MO SR.

 Možnosti ďalšieho rozvoja 
Slovensko sa stalo prvou krajinou NATO disponujúcou raketometom, ktorý dokáže vystreliť ako pôvodné 122mm rakety, tak výkonnejšie západné 227mm rakety. Väčšinu zásob slovenských ozbrojených síl samozrejme tvoria pôvodné rakety. Nemecká aj slovenská strana v dobe vzniku raketometu RM 70/85 MODULAR zdôrazňovali, že raketomet má aj naďalej značný vývojový potenciál. Na prvom mieste mali byť pôvodne integrované riadené rakety s iniciálnym a družicovým navádzaním. 227mm munícia tohto druhu (Guided MLRS) sa sériovo vyrába a existuje aj riešenie pre navádzané 122mm rakety. Do arzenálu 227mm rakiet mali pribudnúť verzie nesúce unitárnu prieraznú hlavicu proti odolným pozemným objektom a dve nové kontajnerové verzie. Prvá mala obsahovať samostatne navádzanú submuníciu proti obrneným vozidlám nepriateľa a druhá výkonné mikrovlnné žiariče pôsobiace proti nepriateľskej elektronike. Tieto plány sa však nerealizovali.

 Používatelia 
 Slovensko

Ozbrojené sily Slovenskej republiky objednali v roku 2004, 26 ks raketometov a k tomu 13 muničných vozidiel. Celá dodávka bola hotová do roku 2007. Raketomety sú dislokované u Jaslovského raketometného oddielu Rožňava, ktorý je súčasťou 1. mechanizovanej brigády.

 Referencie 

Kategória:Slovenské vojenské vozidlá
Kategória:Raketomety